Zlatibor

Za veliki broj ljubitelja prirode i prirodnih lepota Miholjsko ili Indijansko leto je omiljeno doba godine, a dan u tom periodu godine proveden na planini koja ima čist vazduh i bogat sadržaj kao što ima Zlatibor može se nazvati idealan dan.

Polazak iz Kragujevca sa parkinga Roda Centra u 07:00. Nakon oko tri sata vožnje stižemo u Sirogojno – mesto kao iz bajke, mesto gde se nalazi jedini muzej na otvorenom u Srbiji “Staro selo”, koji verno dočarava svakondvni život u ovim krajevima u XIX i početkom XX veka.

Sirogojno je nadaleko čuveno po džemperima, ali i drugim odevnim predmetima od vune (čarape, rukavice, kape, šalovi). Pletilje iz Sirogojna već decenijama pletu za modno tržište širom planete, njihove šare i petlje su i dalje nenadmašne u svetskim okvirima. U čast pletilja osnovan je muzej, u kom se, pored unikatnih odevnih predmeta nalaze i isečci iz najprestižnijih svetskih časopisa i revija, kao i sijaset nagrada na nedeljama mode po celom svetu.

Važna odlika ovog “vunenog” i bajkovitog mesta svakako je i gurmanska tradicija. Ovde se nalazi najbolji restoran sa tradicionalnom kuhinjom u zlatiborskom kraju, tu ćemo ručati i uživati u lokalnim specijalitetima.

Nakon ručka svratićemo do sela Gostilja, gde se nalazi jedan od najlepših vodopada u Srbiji, a onda nastavljamo dalje do lokaliteta El Paso City, atrakcije koja privlači ogroman broj posetilaca. U El Pasu ćete se osećati kao da ste u kakvom Western filmu: tu je kaubojski grad sa salonom kao centralnim mestom, kao i indijansko selo sa šatorima.

U sumrak krećemo nazad u Kragujevac. Dolazak u Kragujevac u večernjim satima.